GiliGold/VAD_KnessetCorpus huggingface dataset:
שכיב מוראד שנאן: התנועה שם מתחילה מאוד מוקדם בבוקר, כאשר קרוב ל-500–600 עובדים יוצאים מבית ג'אן לעבוד ביישובי הגדר, בעיקר רמת נפתלי, דובב, סאסא, ברעם - כל העובדים החקלאיים.
שכיב מוראד שנאן: בנוסף, זה כביש שמסתובבים בו המון תיירים מכל רחבי הארץ.
שכיב מוראד שנאן: יש בבית ג'אן, בחורפיש וביישובים האחרים בסביבה מספר גדול של צימרים, שמאוכלסים ברמה של 90% בסופי השבוע וגם באמצע השבוע.
שכיב מוראד שנאן: יש פשוט תנועה מאוד ערה בכביש הזה.
שכיב מוראד שנאן: אני עצמי יכול להעיד, מתוך פגישה עם המציאות בכביש הזה - אני נוסע שם לפחות שלוש-ארבע פעמים בשבוע, גם לחתונות, גם להלוויות וגם לביקורים - לנסוע שם זו קטסטרופה שאתה לא מתאר לעצמך, אדוני היושב-ראש, עד כמה.
שכיב מוראד שנאן: בקטע מסוים של הכביש אתה כאילו נמצא במלחמה.
שכיב מוראד שנאן: כל דקה אתה צריך לעבור מבור לבור עד שאתה מגיע, וזה דבר שלא מתאים למדינת ישראל שיהיו בה תשתיות כאלה.
אורי מקלב: זה כביש רשמי?
שכיב מוראד שנאן: הכביש לא רשמי.
שכיב מוראד שנאן: לדעתי, עדיין תכנון סטטוטורי.
שכיב מוראד שנאן: זה נמצא בשלב תכנון, שלעניות דעתי עוד לא נגמר.
שכיב מוראד שנאן: אבל זה לא אומר.
שכיב מוראד שנאן: היו עליו בג"צים, היו דיונים עד אין-סוף, ובג"ץ החליט שהכביש הזה חייב להיות עביר לכל כלי הרכב.
שכיב מוראד שנאן: בעבר היתה קבוצת מכובדים, שיח'ים, שפעלה באופן עצמאי במקום והצליחה לגייס הרבה מאוד כסף שהושקע שם.
שכיב מוראד שנאן: לצערי הרב, היום אחד השיח'ים חולה ומרותק למיטה ולא יכול להמשיך לפעול, והשני גם אדם מאוד מבוגר, שכנראה גם לו קשה מאוד להמשיך לפעול בתחום הזה.
שכיב מוראד שנאן: זה לא אומר שמדינת ישראל צריכה להפקיר את המקום ולא לתת מענה.
שכיב מוראד שנאן: לעניות דעתי, עד שיושלם התכנון הסטטוטורי, צריך להקצות לזה כסף.
שכיב מוראד שנאן: הייתי מאוד רוצה שמע"צ ייקחו אחריות על הכביש הזה, שיהפוך להיות כביש בין-עירוני לכל דבר ועניין.
שכיב מוראד שנאן: זה עורק תחבורה שמחייב טיפול דחוף מאוד.
שכיב מוראד שנאן: בנוסף לכל מה שאמרתי, הכביש הזה הוא כביש חוסם אש.
שכיב מוראד שנאן: אחת המכות הגדולות שיש לנו בשנים האחרונות זה הנושא של שריפת היערות ופגיעה בנוף.
שכיב מוראד שנאן: הכביש הזה הוא חוסם אש בשמורת טבע שבעיניי היא הכי יקרה שיש במדינה.
אורי מקלב: הר מירון.
שכיב מוראד שנאן: כן, שמורת הטבע הר מירון.
שכיב מוראד שנאן: זה מתחיל מקטע של גוש חלב עד שאתה מגיע לפקיעין, חרשים, חורפיש, קיבוץ סאסא.
שכיב מוראד שנאן: מי שלא היה שם, אני מזמין אותו לבוא וליהנות גם אם הנסיעה בכביש היא קצת קשה.
שכיב מוראד שנאן: שווה.
שכיב מוראד שנאן: זה לגבי הכביש הראשון.
שכיב מוראד שנאן: הכביש השני הוא כביש שמחבר את היישוב בית ג'אן עם היישוב עין אל אסד.
שכיב מוראד שנאן: זה כביש שהיום הוא עביר בקושי לטרקטור או לרכב ארבע על ארבע.
שכיב מוראד שנאן: גם קיצור הזמן בנסיעה מבית ג'אן לעין אל אסד - אם אתה נוסע במסלול הקיים היום זה ייקח 22–25 דקות נסיעה.
אורי מקלב: אתה מדבר על הכביש הראשי, שיורד מעין אל אסד.
שכיב מוראד שנאן: אתה צריך לעשות את כל הסיבוב של צומת ראמה, צומת שבע, לעלות לכיוון מירון - -
גדעון סער: - - לרדת לכביש 85 ולחזור חזרה.
שכיב מוראד שנאן: הקיצור הזה מוריד את זמן הנסיעה מ-22 דקות לשלוש-ארבע דקות.
שכיב מוראד שנאן: ותחשוב שמרבית אנשי עין אל אסד – 50%–60% מתושבי הכפר - באים מבית ג'אן במקור, ויש להם חיבור משפחתי.
שכיב מוראד שנאן: זה, בנוסף לקיצור, מחייב טיפול.
שכיב מוראד שנאן: הכביש השלישי הוא הכביש שמחבר את כפר חורפיש לכביש הצפון.
שכיב מוראד שנאן: אתה מכיר?
גדעון סער: למה אתה קורא "כביש הצפון"?
אורי מקלב: כביש 89, לא?
שכיב מוראד שנאן: אני לא יודע מה המספר שלו.
גדעון סער: צפון זה לקרית שמונה?
שכיב מוראד שנאן: אם אתה יוצא מראש הנקרה עד סאסא, זה נקרא מבחינתנו "כביש הצפון".
גדעון סער: כביש 89, זה שחוצה את היישוב.
שכיב מוראד שנאן: לא הכביש שחוצה את חורפיש.
שכיב מוראד שנאן: כביש הצפון - מראש הנקרה דרך שלומי, יערה, כל האזור של גורן, גרנות.
שכיב מוראד שנאן: הכביש הזה הוא כביש אספלט מסודר, הכול טוב ויפה.
שכיב מוראד שנאן: צריך להפוך אותו לסטטוטורי ולעשות תיקונים בכביש, שיהפוך להיות עביר.
שכיב מוראד שנאן: גם שם יש הרבה מאוד בורות שמפריעים.
שכיב מוראד שנאן: זה כביש שמשמש בעיקר את כוחות הביטחון - זה משמש את תושבי חורפיש ומשמש בנוסף לזה את כוחות הביטחון.
שכיב מוראד שנאן: יש הרבה מאוד תנועה של רכבים של צה"ל ורכבי ביטחון אחרים שנעים בכביש הזה.
שכיב מוראד שנאן: הכביש הנוסף הוא כביש שמחבר את כפר סמיע לכביש של תפן, שעובר ליד כפר הוורדים.
שכיב מוראד שנאן: החיבור בסוף, עשרה מטרים, לא עשו אספלט כי החיבור הוא לא תקני ולא חוקי.
שכיב מוראד שנאן: יש שם סכנת חיים אמיתית.
שכיב מוראד שנאן: אני יודע על הרבה תאונות שקרו במקום הזה.
שכיב מוראד שנאן: צריך להעתיק את המקום של הכביש הזה ולהפוך אותו לכביש מסודר, שיוכלו אני כפר סמיע וכסרא לצאת מכיוון כפר ורדים ותפן.
שכיב מוראד שנאן: לכסרא אין בעיה כי יש מוצא אחר, אבל לכפר סמיע יש בעיה, כי היציאה משם לתפן יכולה להתקצר בלפחות עשר דקות נסיעה אם מתקנים ומסדרים את הכביש הזה.
שכיב מוראד שנאן: הכביש הבא הוא הכביש שמחבר את כפר ג'ת הגלילית לכפר ירכא.
שכיב מוראד שנאן: מי שנוסע שם צריך לחתום מראש על צוואה.
שכיב מוראד שנאן: לדעתי, יש מקום שכל הכבישים שדיברתי עליהם יעברו להיות באחריות מלאה של מע"צ, שמשרד התחבורה ייקח את האחריות על התכנון בכבישים האלה.
שכיב מוראד שנאן: בינתיים, עד שהתכנון ייגמר ויהפכו להיות כבישים סטטוטוריים לכל דבר ועניין, צריך למצוא מקורות כספיים שמע"צ יוכלו לשפר את הכבישים האלה, כדי שהעבירות בהם והנסיעה בהם לא תסכן את האזרחים.
שכיב מוראד שנאן: זו בקשתי מהוועדה וממשרד התשתיות הלאומיות, משרד התחבורה והמשרד לפיתוח הנגב והגליל, למצוא את המקורות הכספיים הדרושים, לכמת את הנושא מבחינת עלויות ולתת לזה את העדיפות הלאומית הנדרשת.
שכיב מוראד שנאן: אשמח לקבל את התשובות של המשרדים הנוגעים בדבר.
אורי מקלב: תודה רבה לך, חבר הכנסת שכיב שנאן.
אורי מקלב: אני מבין שצריך לבדוק את העלויות ואת הנושא הסטטוטורי.
שכיב מוראד שנאן: אמרתי שאני יודע שהכבישים אינם סטטוטוריים.
שכיב מוראד שנאן: כלומר, לא באתי לקבל תשובה שהכבישים אינם סטטוטוריים והתכנון באחריות של מי וכל זה.
שכיב מוראד שנאן: הבקשה היא שהמדינה תיקח אחריות על הכבישים האלה.
שכיב מוראד שנאן: אלה לא שטחים שאמורים להיות מוחזקים או כבושים או מוחזרים ואין שום בעיה בנושא של הריבונות הישראלית על הכבישים האלה.
שכיב מוראד שנאן: לכן צריך לתת להם פעם אחת עדיפות ולגמור את הסיפור הזה.
שכיב מוראד שנאן: אני לא אוהב לדבר, אדוני היושב-ראש, בלשון קיפוח.
שכיב מוראד שנאן: אני מבקש לחזק את הקיום המשותף שלנו יחד.
שכיב מוראד שנאן: אלה כבישים שלא משרתים אך ורק את הדרוזים אלא כבישים שמשרתים את כלל אזרחי מדינת ישראל ויש מקום שניתן עליהם את הדעת בצורה מסודרת ומכובדת.
שכיב מוראד שנאן: אני מבקש שנזרום באופן חיובי למקום הזה.
אורי מקלב: חבר הכנסת חמד עמאר, בבקשה.
אורי מקלב: אחר כך נשמע את המשרדים.
חמד עמאר: אני רוצה להודות לחבר שכיב על העלאת הנושא ולוועדה שמקיימת את הדיון.
חמד עמאר: אני מכיר גם את מע"צ וגם את משרד התחבורה.
חמד עמאר: אני מכיר אותם מבפנים, בשני המקומות עבדתי – גם במשרד התחבורה וגם במע"צ.
חמד עמאר: כל מה שהעלה חברי שכיב, אני מכיר, מכיר את הבעיות.
חמד עמאר: אבל אני רוצה להתמקד בדיון.
חמד עמאר: החברה הלאומית לדרכים, אני מכיר אותה טוב מאוד ויודע את העבודה הטובה שהיא עושה, מקדמת ועשתה במגזרים, ובמיוחד במגזר הדרוזי.
חמד עמאר: נמצא אתנו ראש אגף רשויות, גונן, שאני רוצה לברך אותו על תפקידו כראש האגף.
חמד עמאר: אני זוכר שכשהייתי במע"צ עשינו תקציב צבוע למגזר הדרוזי ולמגזרים, כי ככה יכולנו לקדם ולעשות עבודה יותר טובה – כביש כניסה לחורפיש, שאני מבין שעכשיו מסיימים אותו, חוזרים לעבוד שם.
חמד עמאר: פגשתי במקרה את מנהל העבודה ושאלתי אותו והוא אמר שחוזרים לעבוד שם.
חמד עמאר: גם בפקיעין השקענו כסף, גם בחוצה דליה-עוספייה.
חמד עמאר: יש כבישים סטטוטוריים במגזר הדרוזי שהם של מע"צ.
חמד עמאר: אני לא רוצה לדבר על כבישים לא סטטוטוריים, אגע בכמה נקודות שאני מכיר אישית.
חמד עמאר: יש את כביש חוצה מגאר, שהתחלנו לעבוד שם והשקענו המון כסף וצריך להמשיך; יש את כביש חוצה פקיעין; יש את כביש חוצה חורפיש, כביש יאנוח-ג'ת.
חמד עמאר: יש כבישים רציניים במגזר הדרוזי שהם בסמכותו של מע"צ.
חמד עמאר: היום יש תקציב צבוע למגזר הדרוזי?
גדעון סער: במשרד התחבורה.
חמד עמאר: אדוני היושב, מה שאני מבקש שיהיה תקציב צבוע למגזר הדרוזי, וזו תהיה אחת הבקשות שלנו לאוצר וגם למע"צ - מה שהיה, ויכול להיות.
חמד עמאר: יכולים להקצות תקציב.
חמד עמאר: ראש האגף, שמכיר את העבודה, יכול להסתובב ביישובים ולפתור בעיות נקודתיות, בעיות של שישה-שבעה מיליון שקלים, ויכול לקדם את הנושא של כבישים חוצים.
חמד עמאר: זו אחת הבקשות שצריכות להיות לנו, חברי שכיב, שיהיה תקציב צבוע בנושא במע"צ, שיכול לקדם את כל הנושא של הכבישים שחוצים יישובים דרוזיים.
שכיב מוראד שנאן: אנחנו לא באים, חס וחלילה, להגיד שמע"צ לא עשו.
שכיב מוראד שנאן: אני מצטרף לשבחים שלך לכל מה שמע"צ עשו ואני רוצה שיעשו עוד.
שכיב מוראד שנאן: אני לא אומר, חלילה, שהם לא בסדר.
שכיב מוראד שנאן: אני אומר שבקטע הספציפי של כבישי המחבר הם לא בסדר.
חמד עמאר: אם היית לוקח את כביש עוספייה-דליה ובודק את מספר ההרוגים בכביש הזה כל שנה, היית רואה שצריך לעשות שם משהו.
חמד עמאר: זה בסמכותה של מע"צ.
חמד עמאר: רק לפני שבועיים נהרג שם מישהו, וכל שבועיים-שלושה אתה שומע על עוד הרוג בכביש הזה.
חמד עמאר: זה כביש מאוד מסוכן.
חמד עמאר: יש הרבה כבישים כאלה, שהם בסמכותה של מע"צ.
חמד עמאר: אני מבקש שתעביר את זה הלאה, גם להנהלה, גם למנכ"ל, שיהיה תקציב צבוע.
חמד עמאר: זה אחד שדברים שאנחנו מבקשים כאן בוועדה, שיהיה תקציב צבוע במע"צ למען המטרה הזאת.
חמד עמאר: אני יודע שאתם יכולים לעשות את העבודה הזאת, ולעשות אותה בצורה הכי טובה שיש.
חמד עמאר: הנושא השני הוא "כבישים ללא אבא" - זה המושג שקיים גם במע"צ וגם במשרד התחבורה, כבישים שאין מישהו שיטפל בהם.
חמד עמאר: אני יודע שיש תקציב לנושא הזה.
חמד עמאר: אלה הכבישים שדיבר עליהם חבר הכנסת שכיב, שאנחנו לא יודעים מי אמור לטפל בהם.
חמד עמאר: המועצה המקומית אומרת: זה מחוץ לתחום שלי, זה לא בסמכותי.
חמד עמאר: משרד התחבורה אומר: אין לי תקציב לזה, זה לא מוגדר אצלי.
חמד עמאר: ומע"צ אומרת: זה לא הכבישים שלי.
חמד עמאר: זה לא רק במגזר הדרוזי, זה בכל מדינת ישראל.
חמד עמאר: אני לא יודע כמה קילומטרים של כבישים כאלה יש.
חמד עמאר: צריך לטפל בכבישים האלה ולהשקיע בהם המון כסף, כי אלה כבישים ארוכים, צרים, כבישים שנוסעים עליהם הרבה אנשים, במיוחד אנשים שבאים לטייל ולא מכירים את האזור.
חמד עמאר: אלה הכבישים שצריך להשקיע בהם הרבה כסף ולשפר את התשתיות בהם.
חמד עמאר: גם אני קיימתי דיון בוועדת המשנה של ועדת הכלכלה לבטיחות בדרכים בנושא כבישי גישה לבתי-ספר.
חמד עמאר: בדיון התברר שמעולם לא ישבו לא משרד התחבורה, לא משרד החינוך ולא הרשות המקומית ובדקו לעומק כל כביש, איזה כביש מסוכן לילדים שצריכים לחצות אותו.
חמד עמאר: קרוב ל-70% מהילדים מגיעים לבית-הספר ברגל ומעולם לא ישבו ודנו בשאלה איזה כביש מסוכן הילד צריך לחצות מהבית עד בית-הספר, באותה שכונה, באותו אזור.
חמד עמאר: אף אחד לא טיפל בזה, אף אחד לא בדק את זה.
חמד עמאר: זה מסמכותו של משרד התחבורה ויש תקציב למעקות בטיחות, הרחבות, מדרכות.
חמד עמאר: אני מכיר בית-ספר באזור שאני גר בו, בשפרעם, בית-ספר מקיף שלומדים בו קרוב ל-1,000 ילדים שלומדים בו.
חמד עמאר: התשתיות שלו הן במצב הכי גרוע שיש וקרוב ל-1,000 ילדים מגיעים אליו ברגל, יותר משני קילומטר.
חמד עמאר: יש חתיכת כביש של קילומטר, עכשיו משרד החבורה תרם מדרכה.
חמד עמאר: תרם מדרכה – כי העירייה התחילה לעבוד והסתבכה עם המדרכה לא יכולה היתה לסיים.
חמד עמאר: בא משרד התחבורה ותרם מדרכה דרך האגף שלכם ועזרו להם לגמור את האספלט של המדרכה.
חמד עמאר: אלה כבישים שצריך לקחת לידיים - כבישי גישה לבתי-ספר בכל הארץ, זה לא רק במגזר הלא יהודי או במגזר היהודי או במגזר הדרוזי.
חמד עמאר: בכל מקום ומקום כבישי גישה לבתי-הספר, משרד התחבורה ומשרד החינוך - - -
שכיב מוראד שנאן: זו הצעה דחופה לסדר אחרת.
חמד עמאר: זה נושא של משרד התחבורה, על הדרך.
חמד עמאר: דנתי בזה בוועדת המשנה ושם לא קיבלנו שום נתונים.
שכיב מוראד שנאן: אין ספק שזה נושא חשוב, אבל זה מסיט אותנו מהדיון שלנו.
חמד עמאר: בנושא שהעלה חברי שכבי, אספר לכם סיפור על כביש עין אל אסד בית ג'אן.
חמד עמאר: ב-2001 הגענו לראש מועצת בית ג'אן עם שר התשתיות דאז, אביגדור ליברמן.
חמד עמאר: משרד התשתיות לא אחראי על הכבישים.
שכיב מוראד שנאן: אתה מבין, אדוני היושב-ראש?
שכיב מוראד שנאן: היו ב-2001, ואנחנו ב-2012.
שכיב מוראד שנאן: זה האבסורד.
חמד עמאר: יושבים עם ראש הרשות ומתחילות בקשות של הזזת עמודים, ביוב וכו'.
חמד עמאר: אחרי שסיפר ראש המועצה את כל מה שהוא רוצה ואיווט, כשר התשתיות מאשר, שואל אותו איווט בסוף: מה עוד אני יכול לעזור לך, כראש רשות?
חמד עמאר: אמר לו ראש המועצה שיש כביש גישה בית ג'אן–עין אל אסד, שאין יכולת נסיעה שם.
חמד עמאר: שאל השר: כמה כסף צריך?
חמד עמאר: אני כשר התשתיות, אדאג להעביר לך את הכסף.
חמד עמאר: אמר ראש המועצה: אני צריך חמישה מיליון שקלים.
חמד עמאר: אני אומר לכם מהניסיון שלי במע"צ שלא צריך חמישה מיליון שקלים, אלא 50 מיליון שקלים.
חמד עמאר: אבל ראש הרשות ביקש חמישה מיליון שקלים.
חמד עמאר: הייתי עוזר התשתיות, התחלתי לרדוף אחרי ראש המועצה כדי להעביר לו את הכסף, כי עשינו איגום תקציבי והשגנו את הכסף.
חמד עמאר: לקח לי שנה וחצי עד שהצלחתי לגרום לכך שהוא יקבל את הכסף ממני ויתחיל לעבוד.
חמד עמאר: ומאז ועד היום לא הושקע שקל אחד בכביש הזה, והחמישה מיליון שקלים לא עזרו בכלום.
חמד עמאר: הכסף עבר למועצה.
חמד עמאר: לכן אני אומר שאני מכיר את הנושא הזה.
חמד עמאר: אתן לגונן לענות על הדברים שהעלית, חבר הכנסת שנאן.
חמד עמאר: שוב, תודה על הדיון, תודה ליושב-ראש.
אורי מקלב: תודה לחברי הכנסת.
אורי מקלב: אנחנו צריכים לשמוע את התשובות מהאנשים המקצועיים.
אורי מקלב: גונן, אתה ראשון, ואנחנו מאחלים לך הצלחה בתפקיד.
שכיב מוראד שנאן: מתי התחלת את תפקידך כיו"ר אגף?
גדעון סער: לפני כמה חודשים, אבל עסקתי באותו תחום.
שכיב מוראד שנאן: מזל טוב ובהצלחה.
אורי מקלב: אז הנה, יש לך הופעה ראשונה כמנהל בכנסת, ויש נושא מאוד מאוד חשוב לדיון.
אורי מקלב: בוא נראה אם ייצא משהו טוב מהעניין הזה.
גדעון סער: נסתכל על חמשת הכבישים הראשונים שדיברנו עליהם: בית ג'אן–חורפיש, בית ג'אן–עין אל אסד, חורפיש–כביש הצפון, סמיע–כפר ורדים וג'ת–ירכא.
גדעון סער: הכביש היחיד מתוכם שאפשר להתייחס אליו בתור כביש זה ג'ת–ירכא, ואליו נתייחס בנפרד.
גדעון סער: שאר ארבעת הכבישים הם בעצם לא כבישים, הם דרכים.
גדעון סער: הם דרכים נופיות שאין לנו מנדט, לא רק לטפל בהן גם לא להתקרב אליהן.
גדעון סער: עד שלא תהיה החלטה במוסד תכנון כלשהו שהופכים את הדרך הזאת מדרך נופית לכביש אי-אפשר לקדם את זה.
שכיב מוראד שנאן: מי אחראי על דרכים נופיות במדינת ישראל?
גדעון סער: בדרך כלל, מי שאחראי על אותה שמורת טבע - קק"ל או רשות הטבע והגנים, מי שזה עובר בתחומו.
גדעון סער: להוציא משם עצים שנופלים וכו'.
אורי מקלב: אבל הם לא אחראים על סלילה.
גדעון סער: זה לא סלול בדרך כלל.
שכיב מוראד שנאן: ארבעת הכבישים שאני מדבר עליהם הם סלולים, ארבעתם עם אספלט, ארבעתם משמשים את כלל אזרחי מדינת ישראל.
שכיב מוראד שנאן: התחלת התשובה שלך לא מבשרת טובות, זה כל העניין.
גדעון סער: נכון, אז אני אומר איך עושים את זה.
שכיב מוראד שנאן: אם באת עם תשובת קיטבג, אז תודה רבה.
גדעון סער: אז להמשיך או לא להמשיך?
שכיב מוראד שנאן: מבחינתי, אל תמשיך אם באת עם תשובת קיטבג.
אורי מקלב: נשמע, נכבד אותו.
אורי מקלב: אני מקווה שזו רק ההתחלה, את ה"אבל" עוד לא שמענו.
אורי מקלב: נחכה ל"אבל".
חמד עמאר: התשובה היא תשובה.
חמד עמאר: כשהוא אומר לך שזה לא בסמכות שלו, אתה לא יכול להגיד לו שזו לא תשובה.
חמד עמאר: זה לא בסמכות שלו, לא הכביש שלו, אין לו תקציב לנושא הזה.
חמד עמאר: מה הוא יכול לעשות?
שכיב מוראד שנאן: לא נעים לי, אני לא רוצה להיכנס אתך לוויכוח.
שכיב מוראד שנאן: אני יזמתי את הדיון הזה, אני יודע למה יזמתי אותו, אני יודע מה קורה שם.
שכיב מוראד שנאן: שמחתי מאוד לשמוע שגם אתה מכיר, אני מכבד את זה מאוד שגם אתה מכיר ויודע.
שכיב מוראד שנאן: אם באת להגן על מע"צ - - -
חמד עמאר: לא להגן, אני אומר לך.
גדעון סער: עם כל הכבוד, ויותר מזה, אם הכבישים האלה היו בסמכות של מע"צ מתי שהוא, אני מבטיח לך שהם היו מטופלים בצורה הכי טובה, כמו כל כביש.
גדעון סער: אם אתה רוצה נעבור יישוב יישוב ונראה מה עשינו.
גדעון סער: איפה שהיתה לנו אפשרות חוקית לעשות מצאנו את התקציב.
שכיב מוראד שנאן: לא טענתי לרגע קט שאתם לא עושים.
שכיב מוראד שנאן: אני מבקש שתעשו בכבישים האלה.
גדעון סער: אז אני מסביר.
שכיב מוראד שנאן: לא אמרתי שלא עשית חוצה חורפיש שתקוע עשר שנים גם כן.
שכיב מוראד שנאן: אני לא רוצה להיכנס אתך לוויכוח על הדברים האחרים, ואני לא רוצה שהתקציבים של העדה הדרוזית הולכים למע"צ ואיך הדברים מתגלגלים.
שכיב מוראד שנאן: הכול טוב, הכול יפה, שיהיו כבישים.
שכיב מוראד שנאן: אנחנו חלק מאזרחי המדינה וצריך לתרום את חלקנו.
שכיב מוראד שנאן: אני מדבר על הכבישים הספציפיים האלה.
גדעון סער: הכבישים האלה הם לא כבישים, הם דרכים נופיות.
גדעון סער: בשביל להפוך אותם לכבישים צריך לעשות מהלך סטטוטורי בוועדות הפנים הרלוונטיות מול הירוקים.
גדעון סער: כדי שמישהו יחליט שמותר לסלול כביש ברוחב תקני בתוך שמורה צריך אישור של ועדת תכנון.
גדעון סער: אתה לא יכול סתם ככה שיבוא מע"צ ויתחיל.
אורי מקלב: מה אתה כן יכול להציע?
גדעון סער: אין לי שום פתרון - - -
אורי מקלב: יש פתגם ביידיש, אגיד את זה בעברית: עד בית המרזח צריך גם כן כוסית.
אורי מקלב: דהיינו, עד הסלילה ועד ההרחבה ועד הסטטוטורי לא מבקשים סלילה ברוחב תקני, אלא לשפר את מה שקיים.
אורי מקלב: בגלל הגשמים, בגלל סחף, בגלל השימוש הרב, בגלל הזמן רוצים לתקן את מה שהיה.
שכיב מוראד שנאן: תאמין לי, באוגנדה אין כבישים כאלה.
שכיב מוראד שנאן: בושה למדינה שיש בה כבישים כאלה ואסור שהמצב הזה יימשך.
גדעון סער: אני אומר עוד פעם, ואחזור גם עוד עשר פעמים: זה לא כבישים, זה דרכים נופיות.
גדעון סער: יש מישהו במדינה הזאת - שזה קק"ל או רט"ג או מי שאחראי על אותו קטע – שזה בסמכותו.
גדעון סער: חוץ מהכביש בין ג'ת לירכא שהוא בסמכות משרד התחבורה, שאר הכבישים הם דרכים נופיות.
גדעון סער: גם אם הייתי מאוד רוצה להיכנס לשם מחר לעשות משהו, אין לי אפשרות חוקית.
גדעון סער: איך שהיה מגיע כלי של מע"צ לכביש הזה הפקחים היו עוצרים אותו.
גדעון סער: חייבים להבין את זה, וחייבים להבין שזה לא בגלל בעיה תקציבית, לא בגלל בעיה של חוסר רצון - - -
אורי מקלב: לא מדובר על פריצת דרכים, מדובר על תיקון.
שכיב מוראד שנאן: אדוני היושב-ראש, הגורמים שהוזמנו לענות להצעה לסדר הם לא הגורמים הרלוונטיים.
גדעון סער: אני מסכים אתך מאה אחוז, אם זה ארבעת הכבישים האלה.
גדעון סער: אם זה סך הכול כבישי גישה - - -
שכיב מוראד שנאן: הוא אומר שמי שאחראי על זה זה קק"ל או רשות שמורות הטבע.
שכיב מוראד שנאן: אז מי שיושב עכשיו פה זה לא הגורמים המתאימים.
שכיב מוראד שנאן: אז אני מבקש לדחות את הדיון ולהזמין את הגורמים הרלוונטיים.
אורי מקלב: הם אחראים על האזור.
גדעון סער: הם אחראים שהדרך הנופית תעבוד – למשל, אם נפל עץ מפנים.
אורי מקלב: כל הדרכים האלה מוגדרות כדרכים נופיות?
גדעון סער: ארבע הראשונות.
אורי מקלב: מה דורשים מדרך נופית?
אורי מקלב: היא צריכה להיות עבירה למה?
שכיב מוראד שנאן: אדוני היושב-ראש, יש החלטת בג"ץ בעניין כביש חורפיש–בית ג'אן שאומרת בצורה חד-משמעית שהכביש הזה חייב להיות עביר לכל כלי הרכב.
שכיב מוראד שנאן: אני מבין את גונן, אין לי טענות אליו באופן ספציפי.
שכיב מוראד שנאן: זה לא אישי, אחי, שיהיה ברור.
שכיב מוראד שנאן: הוא אומר: מה אתם רוצים ממני?
שכיב מוראד שנאן: בדרכי הנוף האלה אני לא יכול לטפל, זה לא בסמכותי.
גדעון סער: לעשות אחזקה אני לא יכול.
גדעון סער: אם תגידו לנו מחר באיזו ישיבה: תתחילו לקדם תכנון סטטוטורי של כל הקטעים האלה כי חשוב לנו לעשות פה דרכים - את זה אני יכול לעשות.
שכיב מוראד שנאן: אז אנחנו רוצים תכנון סטטוטורי.
שכיב מוראד שנאן: אני זועק את הזעקה הזאת, זעקתי אותה בכנסת ה-17.
שכיב מוראד שנאן: הביאו פה דוגמה של ביקור של איווט ליברמן ואחרים.
שכיב מוראד שנאן: לא מעניין אותי מי זה שר התשתיות, מאיזו מפלגה הוא בא ואילו הישגים פוליטיים הוא רוצה להשיג.
שכיב מוראד שנאן: אני רוצה לתת מענה לצורכי כלל הציבור.
שכיב מוראד שנאן: לא מעניין אותי מה הלאום, מה הדת או מה השיוך המפלגתי.
שכיב מוראד שנאן: יש ארבעה כבישים, שאתה קורא להם דרכים נופיות.
שכיב מוראד שנאן: קרא להם מה שאתה רוצה.
שכיב מוראד שנאן: בכבישים האלה נוסעים בני-אדם שהם אזרחי מדינת ישראל.
שכיב מוראד שנאן: אזרחי מדינת ישראל האלה נקלעים למצבים לא נעימים ומסכנים את חייהם בנסיעה הזאת.
שכיב מוראד שנאן: מדינת ישראל צריכה לתת מענה לצורכיהם.
שכיב מוראד שנאן: על זה אני מדבר.
שכיב מוראד שנאן: אם אתה אומר שאינך הכתובת, אז על מה אנחנו דנים?
שכיב מוראד שנאן: אשמע אותך עד הבוקר ואבזבז את זמני בכיף, אהנה מכל מוצא פיך אבל, אדוני היושב ראש, אני מבקש שנבין מי הגורם האחראי.
שכיב מוראד שנאן: כולנו חשבנו שמע"צ שהם האנשים הרלוונטיים, אבל מאחר שהם לא הרלוונטיים, בואו נביא את האנשים האחראים לכבישים האלה.
גדעון סער: מי שאחראי לאחזקה זה מי שמטפל בשמורת הטבע הרלוונטית.
שכיב מוראד שנאן: אדוני, הגורמים המכובדים שנמצאים כאן הם לא הרלוונטיים, אני מבין.
אורי מקלב: חבר הכנסת שכיב, יש כביש אחד שהוא אומר שהוא כן סטטוטורי, נשמע מה קורה אתו.
אורי מקלב: על החלק שהוא רוצה תכנון, אולי גם נרוויח קידום תכנון.
גדעון סער: כשאני אומר "דרך נופית", המעמד החוקי שלו הוא דרך נופית.
גדעון סער: בשביל להעביר דרך נופית לכביש, זה בוועדות התכנון.
אורי מקלב: מי מקדם תוכנית כזאת?
גדעון סער: יכולים ליזום אלף ואחד גופים, העניין הוא - - -
אורי מקלב: אז אפשר לסכם שאתם מתחילים עכשיו קידום תכנון?
גדעון סער: ממש לא, אני מסביר לך גם למה, כי את הדברים האלה - - -
שכיב מוראד שנאן: אז למה הזמינו אליו?
שכיב מוראד שנאן: אין לי טענות אליו.
שכיב מוראד שנאן: אני ביקשתי דיון, לדיון הזה הוא הוזמן כדי לתת תשובות.
שכיב מוראד שנאן: התשובות שהוא נותן לא מוצאות חן בעיניי וזה לא מה שאני רוצה.
גדעון סער: בשביל לקדם דבר כזה צריך לקדם - - -
אורי מקלב: הזמינו גם אחרים, אבל הם לא כולם הגיעו.
שכיב מוראד שנאן: אלה שצריכים לטפל לא הגיעו.
אורי מקלב: הוועדה הזמינה.
חמד עמאר: הזמנתם את קק"ל ואת רשות שמורות הטבע?
יפה שפירא: קק"ל לא, רט"ג כן.
גדעון סער: זה לאחזקה.
גדעון סער: אם רוצים אי פעם לעשות את הכבישים האלה - - -
שכיב מוראד שנאן: אז יש 26 מיליון שקלים של רשות הטבע והגנים בוועדת הכספים, ישכבו שם עד שיבואו.
אורי מקלב: בוא נשמע למה הוא לא יכול ליזום שינוי סטטוטורי.
גדעון סער: שינוי סטטוטורי ניסינו בעשר השנים האחרונות.
גדעון סער: בכל פעם שהגענו לחורפיש או לבית ג'אן או לעין אל אסד ביקשו מאתנו לקדם את המעמד הסטטוטורי של הכבישים האלה, זה לא דבר יוצא דופן.
גדעון סער: בכל פעם שהגענו הבהירו לנו שאלה כבישים ירוקים, דרך נופית.
גדעון סער: מבחינת ועדות התכנון - - -
שכיב מוראד שנאן: אני מודיע לפרוטוקול – אני אדאג לזה שבולדוזורים יעלו על הכבישים האלה וירחיבו אותם, על אפה וחמתה של רשות הטבע והגנים.
שכיב מוראד שנאן: איך שעשינו את זה בעבר נעשה גם בעתיד, ואף אחד לא יכפה.
שכיב מוראד שנאן: איזו צורת דיבור זו?
שכיב מוראד שנאן: אתה מדבר על 2001, היום אנחנו ב-2012.
שכיב מוראד שנאן: איפה אתם חיים?
שכיב מוראד שנאן: למה לחרשים מותר לחיות בתוך עצי אלון ואני וסבא שלי, שנולדנו בתוך העצים האלה, אין לנו זכות לחיות בהם?
שכיב מוראד שנאן: על מה אתם מדברים?
שכיב מוראד שנאן: איזו גזענות וסירחון.
אורי מקלב: נשמע על הכביש הרביעי.
גדעון סער: באופן כללי, לגבי הכבישים, האחריות והסמכות - - -
אורי מקלב: לא, לא, את זה אמרת.
אורי מקלב: אנחנו קצרים בזמן, אני מדבר על הכביש - - -
גדעון סער: אני מדבר על זה שכבישי הגישה, גם אלה שלא היו מטופלים, בחודש האחרון יצא צו של משרד התחבורה שמחלק את האחריות על הכבישים העירוניים והבין-עירוניים.
גדעון סער: היום אין מילימטר של כביש רשמי שלא ידוע מי אחראי עליו.
גדעון סער: למע"צ יועברו כ-1,670 קילומטר, בכל אחד מהם נטפל, נתכנן, נקדם ונעשה את כל מה שצריך.
שכיב מוראד שנאן: מה קורה עם כביש ג'ת–ירכא?
גדעון סער: ביניהם הכביש הזה.
גדעון סער: נבהיר בדיוק, אם יש למי להבהיר, מה עובר אלינו ומה נשאר ברשות.
גדעון סער: ייקבעו קריטריונים בין קווים כחולים וכו'.
גדעון סער: בכל מה שעבר אלינו אנחנו מטפלים.
גדעון סער: כבר עכשיו מתחילים תכנון וקידום.
שכיב מוראד שנאן: יש חלק מהכביש שנשאר - -
גדעון סער: אני אבדוק.
גדעון סער: יש קריטריונים.
חמד עמאר: אני חושב שאתם לא מדברים על אותו כביש.
גדעון סער: כביש 8233.
חמד עמאר: לא, לא, הוא לא מדבר על אותו כביש.
חמד עמאר: גם על הכביש הזה תגיד שהוא דרך נופית.
חמד עמאר: זה הכביש המפותל שעשו.
גדעון סער: יש כביש אחד, שהוא כביש שמשתמשים בו.
שכיב מוראד שנאן: מה זה משתמשים?
גדעון סער: יש כבישים שלא נגעו בהם 30–40 שנה.
שכיב מוראד שנאן: דבר אחד אני מבקש ממך לעשות.
שכיב מוראד שנאן: הרי מע"צ גם אחראי על התחבורה, נכון?
שכיב מוראד שנאן: אני מבקש שמהישיבה הזאת ייצא רק שתספרו כמה רכבים נוסעים על הכבישים האלה.
שרון מלכי: אני יועצת של אגף התחבורה הציבורית.
שרון מלכי: אנחנו בענייני אוטובוסים.
גדעון סער: אפשר לספור, אנחנו נספור.
אורי מקלב: אבל מה זה ייתן, הספירה הזאת?
אורי מקלב: יש לנו ספק שהכביש הזה נחוץ?
אורי מקלב: שהכביש הזה משמש אנשים?
אורי מקלב: היום אנשים נוסעים שם מכמה סיבות: זה גם מקצר את הדרך, הצמתים בכבישים הראשיים עמוסים בבקרים.
אורי מקלב: אנחנו צריכים לעודד את הדברים האלה – זה גם חיסכון בדלק, למי שמטייל זה נותן עוד מקום בארץ ישראל שאפשר ליהנות ממנו, שככה הוא לא עביר ואי-אפשר להשתמש בו.
אורי מקלב: אנחנו לא נמנע מאנשים לנסוע לחוץ לארץ כשיש כאן דרכים יפות מאוד, שצריכים לחזק אותן ולעשות אותן עבירות.
אורי מקלב: זו צריכה להיות משימה.
שכיב מוראד שנאן: אנחנו מקבלים את עם ישראל באהבה שם.
שכיב מוראד שנאן: יבואו כולם בהמוניהם.
חמד עמאר: הנושא של החיבור בין סמיע לכפר ורדים, שם זה לא סטטוטורי, אבל התחילו לעבוד - - -
גדעון סער: לחיבור לכביש אין סטטוטוריקה.
חמד עמאר: כן, אבל מע"צ התחיל לעבוד על זה.
חמד עמאר: הפסיקו?
גדעון סער: כן, כי זה לא סטטוטורי.
גדעון סער: לא תמיד כשאתה מתחיל תהליך סטטוטורי אתה גם עובר בוועדות.
גדעון סער: לפעמים פשוט לא מסכימים.
אורי מקלב: אבל התחלת לעבוד שם וסללת?
אורי מקלב: אז מי סלל את הכביש עד עכשיו?
שכיב מוראד שנאן: אדוני היושב-ראש, אנחנו מבזבזים את זמננו לריק, לצערי הרב.
שכיב מוראד שנאן: אני מאוד מכבד את החברים, אין לי שום דבר נגדם.
שכיב מוראד שנאן: הם לא הכתובת למענה על הסוגיה.
שכיב מוראד שנאן: ב-24 בחודש הולך להתקיים דיון על תוכנית המתאר של ירכא, אני מבקש לקבוע דיון לאותו יום.
שכיב מוראד שנאן: הגורם שמעכב את הסיפור זה רשות הטבע והגנים וגורמים ירוקים אחרים, שכיף להם גם לא לבוא.
שכיב מוראד שנאן: אני מבקש לדאוג לזמן אותם ואם צריך, לעשות את כל מה שהחוק מחייב כדי שהם יבואו, יתייצבו וייתנו תשובות.
אורי מקלב: אשר, ממשרד התחבורה.
נתיב: אני רוצה להתייחס להערה של חבר הכנסת עמאר בנושא של דרכי גישה למוסדות חינוך, זו הערה שהיא בתחום הטיפול של האגף שלי.
אורי מקלב: זה לא הנושא, אבל מילה אחת.
נתיב: מאחר שהנושא עלה כאן וזה עניין חשוב ומאוד משמעותי, אני רוצה לציין שהנושא של דרכי גישה למוסדות חינוך הוא הקריטריון המוביל, אחד משלושת הקריטריונים המרכזיים שלנו כשאנחנו יושבים על תוכנית העבודה בפועל, גם במגזר הדרוזי - על החלטת הממשלה של 180 מיליון - וגם בכל המגזרים האחרים.
נתיב: אני יודע שרשרש עמאר, שיושב עם כל אחד מראשי הרשויות ומתעדף אצלו את הפרויקטים, הוא שם את הדגש ומבקש לתעדף קודם כל את אותן דרכי גישה.